Mijaín López. Mijaín López Núñez (; 1982-yil 20-avgustda Pinar del Ríoda tugʻilgan) – kubalik yunon-rum kurashchi, 120 kg gacha va 130 kg gacha vazn toifasida kurashadi. Kuba terma jamoasi aʼzosi. Barcha kurash uslublari tarixidagi erkaklar oʻrtasidagi yagona besh karra Olimpiada oʻyinlari chempioni (2008, 2012, 2016, 2020, 2024). Besh karra Jahon chempioni (2005, 2007, 2009, 2010, 2014) va Jahon chempionatlarining uch karra kumush medali sohibi (2006, 2011, 2015), Panamerika oʻyinlarining besh karra chempioni (2003, 2007, 2011, 2015, 2019). Kubalik barcha sportchilar orasida eng koʻp Olimpiada oʻyinlari oltin medallarini olish boʻyicha rekord oʻrnatdi (5 ta). 2024-yilgi Yozgi Olimpiada oʻyinlarining yunon-rum kurashi boʻyicha 130 kg vazndagi final bahsida chililik Yasmani Acostani magʻlub etib, zamonaviy Olimpiadalar tarixida bir xil musobaqada ketma-ket beshta oltin medalni qoʻlga kiritgan birinchi va yagona sportchiga aylandi. Faoliyati. Mijaín López 2008-yilda Pekinda, 2012-yilda Londonda va 2016-yilda Rio-de-Janeyroda boʻlib oʻtgan Yozgi Olimpiada oʻyinlarining ochilish marosimlarida Kuba terma jamoasi bayroqdori boʻldi. López Olimpiada oʻyinlaridagi yagona magʻlubiyatni Afinadagi oʻyinlarning 1/4 finalida rossiyalik Khasan Baroevdan qabul qildi. U 2007-yilgi Jahon chempionati finalida Baroevdan qasos oldi, 2008-yil Pekindagi Yozgi Olimpiada oʻyinlari finalida yana bir bor rossiyalik sportchi bilan toʻqnash kelib, raqibini ikkinchi bor magʻlub etdi (keyinroq Baroev doping uchun 2008-yilgi Yozgi Olimpiada oʻyinlari medalidan mahrum qilindi). 2000-yillarning oxiridan boshlab kubalik sportchining asosiy raqibi undandan yetti yosh kichik turkiyalik kurashchi Rıza Kayaalp boʻldi. Lopez 2009-yilgi Jahon chempionati yarim finalida turkiyalik sportchini magʻlub etdi, ammo 2011-yilda Istanbulda (Turkiya) boʻlib oʻtgan Jahon chempionati finalida magʻlubiyatga uchradi. Kayaalpning gʻalabasi haqida vatani Turkiyada juda koʻp gaplar aytildi. Kuba chempioni uchun tovon miqdori juda baland boʻlgani haqida gaplar tarqaldi. Buni Lópezning Kayaalpga juda zarur boʻlganda osonlikcha magʻlub boʻlgani tasdiqlaydi. Biroq, hech kim hech narsani isbotlay olmadi. Lopez 2012-yilgi London Olimpiadasining yarim finalida Kayaalpni magʻlub etdi, keyin 2014-yilgi Jahon chempionati finalida yana bir bor gʻalaba qozondi. Kayaalp, oʻz navbatida, 2015-yilda Las Vegasda (AQSh) boʻlib oʻtgan Jahon chempionati finalida kubalik kurashchini magʻlub eta oldi. 2016-yilgi Yozgi Olimpiada oʻyinlari finalida López yana bir bor Kayaalpni 6:0 hisobida magʻlub etdi va Aleksandr Karelinning natijasini takrorlab, uch karra Olimpiada chempioniga aylandi. Tokio Olimpiadasida Mijaín López oʻzining toʻrtinchi oltin medalini qoʻlga kiritdi. Bu kurash tarixidagi eng yaxshi natija boʻldi. Mijaínning kichik akasi Michel López Núñez bokschi boʻlib, 2004-yilda Afinada (Gretsiya) boʻlib oʻtgan Yozgi Olimpiada oʻyinlarida ogʻir vazn toifasida bronza, 2003-yilda Santo-domingoda (Dominikan Respublikasi) boʻlib oʻtgan Panamerika oʻyinlarida esa kumush medalni qoʻlga kiritgan.